Anno Domini millesimo trecentesimo vigesimo primo statuta sunt haec apud Cistercium in Capitulo generali. 1.  In primis, sicut assiduis in mundi maris huius naufragiis protectricis nostrae Mariae Virginis suffragiis indigemus, sic affluentem ipsius pietatem crebris tenemur devotionibus laudis excitare ; quod solerter attendens, diffinit et ordinat Capitulum generale quod per octavas Purificationis Virginis gloriosae dicatur ad *Benedictus*, loco *Beata Mater*, antiphona *Cum inducerent*, et ad *Magnificat* loco *Sancta Dei Genitrix, Hodie Beata Virgo*, et collecta *Omnipotens*, et sabbato infra Purificationis octavas dicatur officium et missa *Suscepimus Deus*, cum collecta *Omnipotens*, solemniter ut in sabbatis fieri consuevit. 2.  Item, licet universos in regnis coelestibus constitutos sollicitis honorare studiis teneamur, praecipue tamen Reverendissimum Patrem Nostrum Bernardum, qui velut sidus novum, non solum Ordinem suum, verum etiam corpus Ecclesiae, fugatis errorum tenebris, illustravit ; decet nos specialibus debitis laudum praeconiis venerari ; hinc est quod Capitulum generale duxit provide statuendum, quod fiant octavae praedicti sanctissimi Patris cum missa una, lectionibus et responsoriis, et aliis sicut in die penitus per Ordinem universum. 3.  Item, cum ad mutuam caritatis gratitudinem ex debito professionis monasticae teneamur, servitium pro sancto Hugone, primo abbate Cluniacensi, eo quod in dicta domo et suo Ordine universo sancti Bernardi Patris Nostri solemne servitium celebratur, in hunc modum salubriter statuit Capitulum generale in singulis abbatiis Ordinis faciendum, quod prima missa in die sancti Roberti sicut de sancto Antonio celebrari solemniter pro eodem, et antiphonae commemorationis erunt ad Vesperas et Laudes *Iste cognovit*, et *Collaudabunt multi*. 4.  Item, quia illi qui potioris gratiae suscipiunt incrementa, et amplioris reverentiae titulis attolluntur, tenentur se suis exhiberi superioribus eo amplius humiles et devotos, ut ceteris transeant in aedificationis exemplum, ordinat et diffinit Capitulum generale quod abbates qui cesserint, seu etiam abbatissae, si suo abbati vel abbatissae inobedientes reperti fuerint, per visitatorem secundum quantitatem demeriti, puniantur. Quod si sic correpti non emendaverint, sciant se per Capitulum generale, si ad eius notitiam devenerint, per substractionem pensionum, ve aliter gravi animadversione plectendos. 5.  Item, cum quatuor primae abbatiae Ordinis, quae tamquam columnae ipsius praecipuae ipsum Ordinem dirigunt et sustentant, potiori prae aliis debeant gaudere libertate, indulget eisdem Capitulum generale gratiose, quod cum aliqua vel aliquae praedictarum pastoribus vel pastore vacare contigerit, si electores omnino concordes fuerint, liceat eis libere assumere quemcumque abbatem in linea generationum praedictarum, diffinitione quacumque super hoc in contrarium edita non obstante. Volumus autem quod provisionis gratia ad hoc aliqualiter se extendat. 6.  Item, damnabiles divisionis parietes suasu capitalis humani generis adversarii introductos detestans Capitulum generale, praecipit patribus abbatibus Ordinis universi, et specialiter illis de Hibernia, pro quibus gravis quaerimonia delata nuper extitit ad Capitulum generale, quod tales ibi reperti facientes partes coniungere studeant in concordia et unitate, et indifferenter de omni natione ad regularem habitum, dum tamen reperiuntur idonei, admitti faciant et procurent ; alioquin patres abbates, vel alii quicumque, si super hoc culpabiles fuerint reperti, gravissime se noverint per Capitulum generale puniendos. 7.  Item, singula membra tabescere cogerentur si eis deficeret necessarium nutrimentum, et ideo Capitulum generale omnes pensiones particulares factas personis particularibus Ordinis de bonis communibus monasteriorum, vult esse irritas et ad communem cursum monasteriorum reduci, inhibens districtius ne de cetero talia attententur, nihil tamen revocat vel immutat ipsum Capitulum in pensionibus abbatibus cedentibus assignatis. 8.  Item, quia privilegium meretur amittere qui concessa sibi abutitur potestate, ideo ordinat Capitulum generale quod quandocumque abbati cedenti aliqua pensio est concessa, si eam ad quoscumque alium vel alios quoquomodo transferre praesumpserit, privetur perpetuo huiusmodi pensione et ad communitatem monasterii inde sumpta est, reducatur. 9.  Item, venditionem, alienationem, translationem domus Sancti Bernardi Parisiensis, cum omnimoda iurisdictione ac cum omni porprisio quas fecerunt abbas ac conventus Claraevallis, de licentia domini Cistercii, patris sui, in manu Ordinis, ac totius Capituli generalis, cum redditu annuo et perpetuo ducentarum librarum turonensium, vel circiter, ac cum omnibus mobilibus dicti loci valentibus mille libras et ultra, Capitulum generale considerans quod exinde debeat honor Ordinis et profectus studii multipliciter augmentari, approbat, ratificat et confirmat, committens domino Cistercii et quatuor primis, adiunctis eisdem de Pruliaco et de Bolbona abbatibus, magistris in theologia, quatinus, tam super litteris hinc inde super hoc conficiendis, quam super statum regiminis dicti studii, et super omnibus dictum studium et studentes ibidem quocumque modo tangentibus, statuant, ordinent, disponant, et faciant hac vice in Ordinis potestate plenaria, quidquid ad honorem Dei et salutem animarum, tam spiritualiter quam temporaliter, et profectum studii viderint expedire. Deinceps autem locus ipse et ordinatio eius totalis penes Capitulum generale remanebit hoc proviso, quod omni anno per Diffinitores in Capitulo generali congregatos ordinabitur de visitatore dicti studii, qui primo anno eligendus erit de generatione Cistercii, secundo anno de generatione Firmitatis, tertio anno de generatione Pontiniaci, quarto anno de generatione Claraevallis, et quinto anno de generatione Morimundi, et sic in perpetuum procedendo ; quae visitatio facienda erit circa festum beati Ioannis Baptistae, nisi ex causa mutetur. Provisor autem et cellerarius dicti studii singulis annis per Diffinitores Capituli generalis eligentur. Restitutiones nunc provide factas et faciendas per dictos dominos abbates Cistercii et quatuor primos cum adiunctis dictis, domino abbati et conventui Claraevallis, generale Capitulum ex nunc approbat et confirmat. 10.  Item, decori religionis et moribus contradicunt qui volunt secundum carnem vivere, vel discedere a regularibus fundamentis ; et ideo districte prohibet Capitulum generale ne de cetero, tempore Capituli generalis, in Cistercio carnes comedant, nec de refectorio communi remaneant sine domini Cistercii licentia speciali, vel illius qui ab eo super hoc habuerit potestatem. De ingressu et de non ingressu etiam in Cistercium tempore Capituli, servetur diffinitio facta anno Domini M CCC XVII, et super danda licentia monachis soli Diffinitores valeant dispensare. 11.  Item, quia virilem constantiam et solertiam natura denegat mulieri, ideo statuit Capitulum generale ut procuratores ad negotia et administratores temporalium in monasteriis monialium, de patrum abbatum consensu et consilio deinceps instituantur, et illi qui nunc instituti sunt, approbentur per ipsos patres, et etiam reprobentur. 12.  Item, quia videtur mortem diligere aegrotus renuens necessariam medicinam, abbatissae Ordinis et moniales, quae confessores per patres abbates ad se missos recipere et eis providere noluerint, per visitatorem taliter puniantur ut gravitas poenae deterreat quas culpae enormitas non deterret. Priorissa monialium de Monceio et abbatissa de Bono loco, quae dicuntur patribus abbatibus rebellasse, per abbates de Savigniaco et de Bono monte et eorum quemlibet, auctoritate Capituli generalis per se vel per alios iuxta demerita puniantur in plenaria Ordinis potestate. 13.  Item, quia varietas notabilis religionis honestatem dedecorat et violat quodammodo Ordinis unitatem, ideo quibusdam monialibus quae varietatem modorum celebrandi quaedam sollemnia contra formam Ordinis invenerunt, praecipit generale Capitulum ut amodo caveant a praedictis. Quae in hoc excesserit, eidem regularis habitus auferatur. 14.  Item, ne in ordinationibus sacrosancti Ordinis nostri sit aliquid superfluum vel etiam defectivum, moderatio omnium poenarum, reformatio omnium statutorum contentorum in *Libello diffinitionum* Capituli generalis et diffinitionum annalium dominis de Pontiniaco, de Morimundo et de Pruliaco abbatibus vel eorum duorum in absentia tertii committitur in plenaria Ordinis potestate. 15.  Item, ut nihil ambiguum in his quae ad salutem animarum pertinent relinquatur, statuit generale Capitulum et diffinit, quod quicumque contributionem non solverint in isto Capitulo, sive sint abbates, sive sint monachi procuratores, et solvere potuerunt, nisi cras per totam diem apud Divionem satisfaciant, sententia excommunicationis se noverint innodatos. Abbates vero absentes vel praesentes, qui solvere nequiverunt, de regno et citra Alpes et citra Rhenum, nisi infra festum sancti Andreae in Cistercio satisfecerint, alii vero nisi infra Pascha apud Cistercium similiter satisfecerint, eamdem excommunicationis sententiam se noverint incurrisse, et nihilominus interesse et usuras solvere tenebuntur. 16.  Item, recta libra iustitiae moderata libramine aequitatis reddit unicuique quod suum est, et ideo diffinit Capitulum generale, ut omnes illi qui tenentur domui Cistercii matri nostrae, in annuis redditibus vel aliis debitis obligantur, solvant domino Cisterciensi, vel eius certo mandato, in terminis instrumenti et terris assignatis, qui sunt annuatim. Qui post terminum per mensem solvere distulerint, abbas a suo officio sit suspensus, cellerarius et bursarius sint depositi ipso facto, nec illa vel alia officia exsequantur, donec fuerit satisfactum, vel cum eodem domino Cisterciensi concordatum. Qui autem debent arreragia de decimis vel aliis, satisfaciant infra Purificationem Virginis matris Dei, vel easdem poenas se noverint incurrisse. Et idem statuitur de illis qui tenentur generali Capitulo in redditibus vel arreragiis quibuscumque. Et quia abbas de Ripatorio pensionem annuam debebat eidem Capitulo pro grangia vocata de Domo episcopi, quam tenebat ad firmam ab eodem Capitulo, solvere non curavit, ideo ipsa grangia reducitur ad manus ipsius Ordinis cum suis pertinentiis in instanti. Illi autem qui decimas solverunt collectoribus diversis, quorum solutionem noluerunt thesaurarii regis acceptare, abbati Cistercii infra dictum terminum Purificationis sub praefata poena solvere non omittant. 17.  Item, ab unitate corporis videtur abscedere, qui negligit loco et tempore suum caput, et ideo abbatibus de Dania et Frisia sub depositionis poena iniungitur, ut de qualibet praedictarum provinciarum duo abbates veniant quolibet anno ad Capitulum, alioquin contra eorum contemptum durius procedetur. 18.  Item, quia nemo tenetur propriis stipendiis militare, ideo diffinit Capitulum generale, ut illi qui sunt procuratori Ordinis in romana Curia obligati, ei satisfaciant infra Natale Domini. Qui non fecerint, donec absolverint, ab ingressu ecclesiae sint suspensi. Abbas de Eleemosyna obligatur ei viginti florinis ; de Burina in triginta ; de Bonavalle Viennensi in viginti. 19.  Item, petitio abbatis de Ebra[co], qui petit quod servitium de Corona Domini fiat per totam Alemanniam, exauditur ; et quod abbates, qui non fecerint celebrari dictum servitium in domibus suis, ab ingressu ecclesiae sint suspensi. 20.  Item, petitio magnifici principis domini regis Bohemiae, qui petit quod in die Resurrectionis Dominicae, in qua sol iustitiae Christus Iesus cum glorioso comitatu, ruptis mortis vinculis, victor processit ab inferis, in monasteriis regni sui et etiam in aliis domibus Ordinis nostri, dummodo conventus consentiat et de patrum abbatum licentia, fiat processio per ambitum cum responsorio *Si consurrexistis cum Christo*, et antiphona *Cum rex gloriae*, et *Sedit angelus*, pro sui reverentia exauditur. 